text: Endelave oversvømmet af bananer og avocadoer
  30 marts 2018 kl. 08.04
  Beboere på Endelave kan i påsken mæske sig i gratis guacamole og bananer efter at øen i går blev oversvømmet af bananer, appelsiner og avocado-frugter.
  Det var et eksotisk syn, der mødte folk, der gik strandtur på Endelave i går, da dele af lasten fra et fragtskib drev i land på Endelave.
  Tirsdag stødte fragtskibet BBC Neptun og containerskibet Delphis Gdansk sammen i Storebælt. Ved sammenstødet røg flere containere i vandet, og en eller flere af dem blev smadret, så lasten af umodne appelsiner, avocadoer og bananer røg i vandet.
  Det er de frugter, der i går begyndte at skylle i land på blandt andet Endelave.
  Også på Samsø er der drevet eksotiske frugter i land. Her er det primært avocadoer, der er kommet ind på stranden, mens Endelave i højere grad har fået bananer. Der har dog også været både avocadoer og appelsiner at finde på Endelaves strand.
  Se video her.
  
  